આવાં ઉદાર, પવિત્ર હૈયાઉકલતવાળાં અને ઈશ્વરપરાયણ માબાપને ત્યાં શ્રીશારદાદેવીનો જન્મ થયો. પોતાના જન્મ વિશે તેઓ કહેતાં: ‘મારો જન્મ પણ એમની (શ્રીરામકૃષ્ણની) જેમ જ થયેલો. એક વખતે મારા બાપુ કંઈક કામે કોલકાતા ગયા હતા. મારાં બા નજીકના શિહોડ ગામે બીજી સ્ત્રીઓની સાથે કંઈ તહેવાર નિમિત્તે યાત્રાસિદ્ધિદેવીનાં દર્શને ગયાં હતાં. દર્શન કરી પાછાં વળતાં મા વિસામો ખાવા એક ઝાડ નીચે બેઠાં. એવામાં લાલ ચૂંદડી ઓઢેલી રૂપરૂપના અંબાર સમી ચાર-પાંચ વરસની ઉંમરની નાની છોકરી ઝાડ ઉપરથી નીચે ઊતરી આવી અને મારી બાને પાછળથી ગળે વળગી પડી અને બોલી : ‘હું તમારે ઘેર આવું છું હોં, બા !’ મા આશ્ચર્યચકિત થઈને બેહોશ થઈ ગયાં. પછી બધાં માણસો ઉપાડીને પિતાને ઘરે લઈ આવ્યાં. એ છોકરીએ જ મારી બાના ઉદરમાં પ્રવેશ કર્યો અને ત્યાંથી જ મારો જન્મ ! ઘેર આવીને મારી બાએ આ વાત કરેલી.’